《同顾备九彭晋函姚姬传朱竹君陈伯思仲思游三藐庵看菊花归于伯思处小饮 其一》
清代·贾虞龙

天高寒云轻，日瘦秋气老。驱车出郭门，枯槐夹古道。

细雨湿征鞍，风来飒然好。偃仰群牛羊，累累藉衰草。

霜凌百物残，兹游苦不早。爽垲亦足乐，何用怨枯槁。

作者简介：贾虞龙，字舜臣，号云城，汉军旗人。乾隆癸酉举人。有《谦益堂诗钞》。